Кисәгә килгән ҡунаҡтар Мәскәү Буфф театрында театрлаштырылған концертты ҡарау ғына түгел, Бөтә Рәсәй милләт-ара йәштәр союзы һәм Мәскәү, Санкт-Петербург ҡалаларындағы Башҡортостан студенттары һәм аспиранттары төбәк-ара Ассоциацияһы көсө менән баҫып сығарылған Еңеүҙең 70 тарихы исемле китабы менән дә танышты. Тарихтарҙың авторҙары олатай-өләсәйҙәренән яҙып алған, ишетеп белгән тетрәндергес ваҡиғаларҙы туплап был китапҡа индергән. Һәр бер тарих тәрән мәғәнәле, аяныс ваҡыттарҙы һүрәтләй, уйланырға мәжбүр итә. Еңеү өсөн бөтә илдең көрәшеүе, ир-егеттәрҙең, хатта малайҙарҙың фронтҡа китеүе, ҡатын-ҡыҙҙар, балаларҙың алһыҙ-ялһыҙ тырышып, ҡулдарынан килгәнсе Еңеүгә ҙур өлөшөн индереүе - былар барыһы ла китапта сағылдырылған. Сараға килгән инәй-олатайҙар был тарихтарҙы ишеткәс, үҙҙәре үткән юлды, үҙ күҙҙәре менән күргән ваҡиғаларҙы иҫләгәндер, тойғандыр. Ҙур теләк менән беҙ, был кистә ҡатнашыусылар, ойоштороусылар уларҙың хәтирәләре менән уртаҡлаштыҡ, кәйефтәрен күтәрергә, тырыштыҡ. Бер өҫтәлдә ултырып сәй эсеү, фекерҙәр менән алышыу, рәхмәтебеҙҙе белдереү, аралашыу - үҙе ҙур хөрмәт беҙгә, йәштәр өсөн.